Դավիթ Հարությունյան (ֆուտբոլիստ)

**Դավիթ Հարությունյան** (), հայ ֆուտբոլիստ, «Ուրարտու» ֆուտբոլային ակումբի և Հայաստանի պատանեկան հավաքականի հարձակվող։

## Կենսագրություն
Դավիթ Հարությունյանը ծնվել է 2007 թվականի օգոստոսի 2-ին, Երևանում։ Ֆուտբոլով սկսել է զբաղվել փոքր տարիքում։ Ֆուտբոլով սկսել է զբաղվել 9 տարեկանից՝ մայրիկի և հայրիկի խորհրդով։ Մինչ այդ տարբեր մարզաձևերով է զբաղվել՝ կարատեով և շախմատով, սակայն սիրել է միայն ֆուտբոլը։ Հենց սկզբից հաճախել է Երևանի «Ուրարտու» ֆուտբոլային ակումբի ակադեմիա, որտեղ էլ սկսել է իր մարզական ճանապարհը։ Պատանի ֆուտբոլիստը հանդես է եկել ակադեմիայի «Ուրարտու 1․07» թիմում՝ մարզիչ Կարեն Սիմոնյանի գլխավորությամբ։

Մանկուց եղել է «Բարսելոնա» ֆուտբոլային ակումբի երկրպագու։ Հայաստանի ակումբներից նախընտրում է «Ուրարտու»-ն, սակայն հետևում է նաև «Փյունիկ»-ի խաղերին։ Ակտիվորեն հետևում է Հայաստանի ազգային հավաքականի հանդիպումներին։ Նրա սիրելի ֆուտբոլիստն է «ՊՍԺ»-ի նախկին կենտրոնական պաշտպան Սերխիո Ռամոսը, որի խաղաոճը համարում է իր համար օրինակելի։ Հայաստանի հավաքականից նրան հատկապես դուր է գալիս Վարազդատ Հարոյանի խաղաոճը։

### Ակումբային կարիերա
Դավիթ Հարությունյանը ֆուտբոլային կարիերան սկսել է «Ուրարտու» ակադեմիայում՝ հանդես գալով տարբեր տարիքային թիմերում։ Առաջին պաշտոնական խաղը անցկացրել է 2018 թվականին։ 2022 թվականի հունիսի 18-ին «Ուրարտու 1․07» թիմի կազմում դարձել է Հայաստանի մինչև 16 տարեկանների գավաթակիր, եզրափակիչում հաղթելով «Միկա» ակումբի թիմին։ Նախկինում խաղացել է որպես եզրային հարձակվող, սակայն հասակի և որակային տվյալների շնորհիվ հետագայում դարձել է պաշտպան։ Բոլոր դիրքերում խաղալ կարողանում է, սակայն առավելապես նախընտրում է կենտրոնական պաշտպանի դիրքը։ Դավիթ Հարությունյանը նաև եղել է թիմի ավագ։ Ակադեմիայում ունեցած հաջողություններից հետո, 2022 թվականի ամռանը տեղափոխվել է «Ուրարտու-2» թիմի կազմ՝ մասնակցելով Հայաստանի Առաջին լիգայի հանդիպումներին։ Իր նորամուտը նշել է օգոստոսի 4-ին՝ 15 տարեկան հասակում՝ «Սյունիք» ակումբի դեմ խաղում, 77-րդ րոպեին փոխարինելով Արթուր Իսրայելյանին և կատարելով գոլային փոխանցում։ Իր առաջին գոլը խփել է օգոստոսի 30-ին «Արարատ-2»-ի դեմ խաղում։ «Ուրարտու-2»-ի կազմում մասնակցել է նաև Հայաստանի ֆուտբոլի գավաթի խաղերին (2022-2023), հասել եզրափակիչ ու 2023 թվականի մայիսի 13-ին հաղթելով «Արարատ-Արմենիա-07» թիմին, դարձել է Հայաստանի գավաթակիր։ 2023 թվականի նոյեմբերի 4-ին խփել է իր կարիերայի առաջին դուբլը՝ մեծացնելով հաշիվը «Օնոր»-ի դեմ խաղում։ «Ուրարտու» հիմնական թիմում առաջին անգամ ընդգրկվել է 2024 թվականի փետրվարի 22-ին՝ «Նոա» ակումբի դեմ խաղի համար։ Իր նորամուտը նշել է մարտի 2-ին՝ «Շիրակ» ակումբի դեմ խաղում, 56-րդ րոպեին փոխարինելով Գևորգ Տարախչյանին: Իր առաջին մեկնարկային խաղը անցկացրել է մայիսի 24-ին՝ «Արարատ» ակումբի դեմ մրցաշրջանի վերջին խաղում։ Եվրոպական մրցաշարերում իր նորամուտը նշել է հուլիսի 11-ին՝ Տալլինի «Կալև» ակումբի դեմ Կոնֆերենցիաների լիգայի առաջին որակավորման փուլի խաղում՝ դառնալով «Ուրարտուի» պատմության մեջ ամենաերիտասարդ ֆուտբոլիստը, որը մասնակցել է եվրոպական մրցաշարերին:

### Հավաքականի կարիերա
2021 թվականի նոյեմբերից հրավիրվել է Հայաստանի պատանեկան հավաքական, որի կազմում մասնակցել է տարբեր միջազգային հանդիպումների և Եվրոպայի պատանեկան առաջնությունների որակավորման փուլերի։ Մինչև 15 տարեկանների ազգային հավաքականի կազմում մասնակցել է ՈՒԵՖԱ 2022-ի զարգացման մրցաշարին, որտեղ հայերը գրավել են երկրորդ տեղը: Հաջորդ տարի, մինչև 16 տարեկանների հավաքականի կազմում, հաղթել է մրցաշարում: Մինչև 17 տարեկանների ազգային հավաքականի կազմում նորամուտը նշել է 2022 թվականի հոկտեմբերի 20-ին՝ Եվրո 2024-ի որակավորման փուլում Իռլանդիայի հավաքականի դեմ խաղում:

Արդյունավետ գործողությամբ աչքի ընկավ հոկտեմբերի 26-ին՝ Բելառուսի ազգային հավաքականի դեմ խաղում, խփելով գոլ և կատարելով գոլային փոխանցում: 2023 թվականի հոկտեմբերի 14-ին՝ որպես ավագ, առաջին անգամ գլխավորել է թիմը Շվեյցարիայի հավաքականի դեմ խաղում։ Մինչև 19 տարեկանների ազգային հավաքականի կազմում նորամուտը նշել է 2024 թվականի հունիսի 6-ին՝ Լիբանանի հավաքականի դեմ ընկերական խաղում։

## Խաղաոճը
Համարվում է հայկական ֆուտբոլի ամենատաղանդավոր դեռահասներից մեկը։ Դավիթ Հարրությունյանը աչքի է ընկնում իր ստեղծագործականությամբ, ճարպկությամբ և դրիբլինգով։ Նա գիտի, թե ինչպես գնդակը պահել և ակտիվորեն օգտագործում է լավ փոխանցումը։ Լավագույնս է հանդես գալիս որպես երկրորդ հարձակվող՝ օգտագործելով մրցակցի երրորդ գծի ազատ տարածքը:

## Նվաճումներ
**«Ուրարտու»**
* Հայաստանի գավաթի եզրափակչի մասնակից՝ 2024

## Արտաքին հղումներ

* 
* 
* Խաղացողի պրոֆիլ ՈՒԵՖԱ-ի կայքում

## Ծանոթագրություններ

 
Կատեգորիա:Հայ ֆուտբոլիստներ
Կատեգորիա:Ուրարտու 2-ի ֆուտբոլիստներ
Կատեգորիա:Ուրարտուի ֆուտբոլիստներ